27 vervolg oor ‘paspoort-sindikaat’Argieffoto (Foto: Christel Cornelissen/Maroela Media) Altesaam 27 mense het Maandag in die Krugersdorp-landdroshof verskyn oor bewerings van ŉ sindikaat wat vervalste paspoorte vervaardig. Hulle staan tereg op aanklag van korrupsie. Phindi Mjonondwane, woordvoerder van die Nasionale Vervolgingsgesag (NVG) in Gauteng, sê die groep is in hegtenis geneem tydens ŉ klandestiene operasie deur die Valke se eenheid wat ernstige misdaad ondersoek, die transitorooftog-taakspan, die departement van binnelandse sake se teenkorrupsie-eenheid en Johannesburg-Sentraal se taktiese reaksie-eenheid. Die operasie is Vrydagoggend vroeg by die kantoor van die departement van binnelandse sake in Krugersdorp uitgevoer. “Wetstoepassers het ŉ wenk ontvang oor die sindikaat wat na bewering vervalste paspoorte vervaardig. Hulle het glo saam met beamptes van binnelandse sake gewerk om Suid-Afrikaners te identifiseer wat bereid was om hul identiteite vir R500 te verkoop. Die Suid-Afrikaanse burgers se besonderhede is dan gebruik om ŉ paspoort vir uitlanders te vervaardig en is verkoop vir R40 000 elk.” Die saak is tot 5 April 2022 uitgestel vir voorbereidings vir die aansoeke om borgtog. Alle verdagtes bly in aanhouding.